## Raskaudenkeskeytys imukaavinnalla, raskauden kesto alle 12 viikkoa (ohje potilaalle)

* On tärkeää, että päätös keskeyttää raskaus on oma, henkilökohtainen päätöksesi ja olet harkinnut asian tarkkaan.
* Mikäli raskauden kesto on enintään 12 viikkoa, raskaus voidaan keskeyttää imukaavinnalla. Toimenpide tehdään nukutuksessa.
* Jos olet saanut ensimmäisellä käynnillä poliklinikalta mukaasi 2 misoprostolitablettia kohdunkaulan pehmittämistä varten, laita ne emättimeen tai kielen alle toimenpideaamuna noin 3–4 tuntia ennen toimenpidettä.
* Lääkkeenoton jälkeen voi ilmaantua kuukautistyyppistä kipua, veristä vuotoa ja pahoinvointia. Mikäli kivut ovat sietämättömiä tai vuoto on erittäin runsasta, ota yhteyttä päivystykseen tai -poliklinikalle, puhelinnumero\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

### Toimenpidepäivänä

* Tule osastolle tai päiväkirurgiseen yksikköön sovitusti toimenpidepäivänä. Saat erilliset ohjeet valmistautumiseen. Toimenpidettä edeltävästi tai sen yhteydessä saat kerta-annoksen antibioottia suojaamaan kohtutulehdukselta.
* Toimenpiteen välittömät haittavaikutukset, kuten runsas verinen vuoto, kohdun seinämän puhkeaminen tai kohdunkaulan vaurio, ovat harvinaisia.
* Vointiasi seurataan toimenpiteen jälkeen vähintään 2 tuntia. Saat hoitajalta kotihoito-ohjeet ja toimenpidekertomuksen mukaasi kotiin lähtiessäsi. Päiväkirurgisena potilaana sinulla pitää olla hakija toimenpiteen jälkeen, ja aikuinen henkilö seuranasi seuraavaan aamuun asti. Autolla ajo on kielletty toimenpidepäivänä ja alkoholin käyttö vuorokauden ajan toimenpiteen jälkeen.
* Sairauslomaa kirjoitetaan tavallisesti 1–3 vuorokautta.

### Jälkihoito

* Kipulääkkeenä voit kotona käyttää ilman reseptiä saatavia lääkkeitä, esimerkiksi ibuprofeenia 600–800 mg 1–3 kertaa vuorokaudessa ja parasetamolia 1 000 mg 1–3 kertaa vuorokaudessa. Varaa lääkkeitä kotiin jo ennen keskeytystä.
* Vuoto kestää kaavinnan jälkeen yleensä 1–2 viikkoa.
* Puhtaudesta huolehtiminen on tärkeää. Tee alapesu vedellä wc-käynnin yhteydessä päivittäin jokaisen siteenvaihdon yhteydessä ja vaihda side vähintään kahdeksan tunnin välein. Tulehdusriskin vuoksi ammekylpyä, saunomista, uimista tai yhdyntää ilman kondomia ei suositella jälkivuodon aikana. Käytä vuodon aikana terveyssiteitä.
* Yleisimmät kaavinnan jälkeiset ongelmat liittyvät kohdun epätäydelliseen tyhjenemiseen. Kohtu voi tulehtua, jolloin oireina on alavatsakipua, kuumetta ja pahanhajuista jälkivuotoa. Vuoto saattaa pitkittyä tai olla runsasta. Näistä syistä tarvitaan joskus antibioottihoitoa tai uutta kaavintatoimenpidettä. Jos sinulla on yllä mainittuja oireita, ota yhteys \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Ehkäisystä huolehtiminen on tärkeää. Uudelleen raskaaksi tuleminen on mahdollista jo ennen seuraavia kuukautisia. Ehkäisypillereiden, -laastarin, -renkaan tai minipillereiden käytön voit aloittaa toimenpidepäivän iltana tai seuraavana aamuna. Ehkäisykapseli voidaan asettaa toimenpiteen yhteydessä tai myöhemmin. Hormoni- tai kuparikierukka voidaan asettaa toimenpiteen yhteydessä, seuraavien kuukautisten aikana tai muuna sovittuna aikana myöhemmin. Kondomi on ainoa ehkäisyväline, joka suojaa seksitaudeilta.
* Kuukautiset alkavat noin 4–7 viikon kuluttua toimenpiteestä.
* Raskauden keskeytyminen varmistetaan veren tai virtsan raskaustestillä. Saat tähän tarkemmat ohjeet.

#### Selviytyminen

* Vaikka useimmat kokevat helpotusta, kun keskeytys on ohi, voi raskaudenkeskeytys olla psyykkisesti raskas.
* Tarvittaessa voit hakea apua omasta terveyskeskuksesta, mielenterveystoimistosta, seurakunnasta tai kriisikeskuksesta. Yhteystietoja paikallisiin tukipisteisiin: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* Jos sinulla on ongelmia tai kysyttävää, ota yhteyttä: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*-----------------------------------------------------------------------------------------------------------------------------------*

Ohjeet potilaille on laadittu päivitetyn Raskaudenkeskeytys Käypä hoito -suosituksen ([www.kaypahoito.fi](http://www.kaypahoito.fi)) perusteella.

